b'\n_START_ARTICLE_\nDora (tykki)\n_START_PARAGRAPH_\nDora oli toinen toisen maailmansodan aikainen suuri tykki (saks. 80cm Eisenbahngesch\xc3\xbctz \xe2\x80\x9dDora\xe2\x80\x9d) eli 80 cm:n rautatietykki Dora, jonka kaliiperi oli 800 mm. _NEWLINE_Tykkej\xc3\xa4 rakennettiin kaksi, Gustav ja Dora. Kolmas oli rakenteilla, muttei koskaan valmistunut.\n_START_SECTION_\nTarkoitus\n_START_PARAGRAPH_\nEnsimm\xc3\xa4inen 800 mm:n rautatietykki, Schwerer Gustav, suunniteltiin alun perin ranskalaisten Maginot-linjan bunkkereiden murskaamiseen, mutta koska saksalaiset kiersiv\xc3\xa4t Ranskan it\xc3\xa4rajan hy\xc3\xb6kk\xc3\xa4\xc3\xa4m\xc3\xa4ll\xc3\xa4 Belgian kautta koillisesta ensimm\xc3\xa4isen maailmansodan Schlieffen-suunnitelman mukaisesti, ei tykki\xc3\xa4 tarvittu k\xc3\xa4ytt\xc3\xb6tarkoitukseensa. Toinen merkitt\xc3\xa4v\xc3\xa4 kiinte\xc3\xa4 linnoitus Euroopassa Maginot-linjan lis\xc3\xa4ksi oli T\xc5\xa1ekkoslovakiassa, joka oli sudeettialueidensa osalta yhdistetty rauhanomaisesti diplomaattisella painostuksella Saksaan vuonna 1939._NEWLINE_Maginot-linjan lis\xc3\xa4ksi seuraava mahdollinen Schwerer Gustav k\xc3\xa4ytt\xc3\xb6kohde olisi voinut liitty\xc3\xa4 operaatio Felixin, mink\xc3\xa4 ajatuksena oli vallata Yhdistyneelt\xc3\xa4 kuningaskunnalta Gibraltar, mutta koska se olisi edellytt\xc3\xa4nyt Espanjan liittymist\xc3\xa4 toiseen maailmansotaan, mihin Francisco Franco ei suostunut, ei Schwerer Gustavia viety Espanjaan Gibraltarin valtaamiseksi.\n_START_SECTION_\nToinen maailmansota\n_START_PARAGRAPH_\nOperaatio Barbarossan yhteydess\xc3\xa4 eritt\xc3\xa4in j\xc3\xa4reille rautatietykeille muodostui kuitenkin tarve Krimill\xc3\xa4 Sevastopolin linnoituksen bunkkereiden murtamiseen. Tammikuussa 1942 operaatio Siniseen liittyen perustettiin Artillerie-Abteilung (E) 672, joka siirrettiin Sevastopoliin. Doralla ammuttiin ensimm\xc3\xa4inen kranaatti Sevastopolia vastaan 5. kes\xc3\xa4kuuta 1942 Bah\xc5\xa1arajasta. 17. hein\xc3\xa4kuuta menness\xc3\xa4 oli ammuttu kaikkiaan 47 kranaattia. Schwerer Gustavin ja Doran tulinopeus oli kolme laukausta tunnissa. Yksi Doran kranaateista r\xc3\xa4j\xc3\xa4ytti neuvostoliittolaisten 30 metrin syvyydess\xc3\xa4 olleen ammusvaraston. Kaiken kaikkiaan kes\xc3\xa4kuusta hein\xc3\xa4kuun alkuun saksalaiset ampuivat 562\xc2\xa0944 tykist\xc3\xb6ammusta Sevastopolin neuvostoliittolaisia puolustajia vastaan ennen kuin puolustus murtui._NEWLINE_Saksalaiset r\xc3\xa4j\xc3\xa4yttiv\xc3\xa4t Doran huhtikuussa 1945, yhdysvaltalaiset valtasivat Gustavin kes\xc3\xa4kuussa 1945.'